Alaquàs concedeix el Premi Clara Campoamor a l'organització Amnistia Internacional en reconeixement al seu treball pels drets humans de les dones
04/03/2008 13:55:00

# Alaquàs concedeix el Premi Clara Campoamor a l'organització Amnistia Internacional en reconeixement al seu treball pels drets humans de les dones

*   04/03/2008 13:55:00
*   [Imprimir](#)
*   Compartir
*    https://www.alaquas.org/documento.asp?id\_do=10394

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F10394%2F0&title=Ajuntament%20d%27Alaqu%C3%A0s.%20Premsa.Alaqu%C3%A0s%20concedeix%20el%20Premi%20Clara%20Campoamor%20a%20l%27organitzaci%C3%B3%20Amnistia%20Internacional%20en%20reconeixement%20al%20seu%20treball%20pels%20drets%20humans%20de%20les%20dones)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/10394/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2008/2/10394/10394_Form_4.jpg)](https://www.alaquas.org/ficheros/documentos/2008/2/10394/10394_Form_10.jpg "<a href='https://www.alaquas.org/ficheros/documentos/2008/2/10394/10394_Form_10.jpg' target=_blank><i class='fa fa-external-link' aria-hidden='true'></i>.Alaquàs concedeix el Premi Clara Campoamor a l'organització Amnistia Internacional en reconeixement al seu treball pels drets humans de les dones</a>")

L'acte de lliurament d'aquest guardó atorgat per l'Ajuntament i els col·lectius de dones de la ciutat tindrà lloc demà dimecres al Castell d'Alaquàs

El Castell d'Alaquàs acollirà demà dimecres 5 de març a les 19 hores de la vesprada l'acte de lliurament de la tercera edició del Premi Clara Campoamor d'Alaquàs, una iniciativa de totes les associacions de dones de la ciutat constituïda ara fa tres anys per tal de reconèixer tant a institucions públiques com a col·lectius ciutadans, la seua tasca i el seu treball a favor de la igualtat de les dones així com en la lluita contra la violència de gènere. Aquest és un dels principals actes de la programació organitzada per l'Ajuntament d'Alaquàs amb motiu del 8 de Març, Dia Internacional de les Dones, que enguany té com a lema "Els drets de les dones també són els drets humans".

L'Alcalde d'Alaquàs, Jorge Alarte, acompanyat dels grups de dones que han fet possible aquesta proposta, l'Associació d'Ames de Casa Tiryus, les Dones Solidàries d'Alaquàs (DOSAL), l'Associació Cultural l'Oroneta i Dones Teixint, farà entrega d'aquest guardó a la Presidenta d'Amnistia Internacional en la Comunitat Valenciana i coordinadora del Grup València de l'entitat, Carmen Soto.

Han segut precisament aquests col·lectius de dones els que, junt l'Ajuntament d'Alaquàs, han decidit atorgar aquest premi a l'organització Amnistia Internacional com a reconeixement a la tasca desenvolupada en el camp dels drets humans de les dones i posant així especial èmfasi en el lema que l'Ajuntament ha triat enguany per a la programació del 8 de Març, fent-se ressò de la commemoració del 60 aniversari de l'adopció i proclamació de la Declaració Universal dels Drets Humans.

Amnistia Internacional és un dels moviments globals que més ha treballat des dels seus inicis en la lluita pels drets humans. Combatre la discriminació que pateixen encara hui en dia les dones, treballar pels drets econòmics i socials i lluitar contra el racisme, la pena de mort, la tortura i els conflictes armats són un dels objectius principals d'aquesta entitat que treballa per garantir els drets humans a totes les persones, especialment a les dones.

El premi Clara Campoamor d'Alaquàs s'atorga anualment amb motiu de la programació "Al voltant del 8 de Març" que cada any organitza l'Ajuntament d'Alaquàs amb l'objectiu de fer reflexionar la ciutadania sobre les polítiques encaminades a la igualtat d'oportunitats, reivindicant i posant de manifest la situació de les dones en la societat actual. En la primera edició es va premiar la Junta de Comunitats de Castella la Manxa per la seua tasca contra la violència de gènere i pel seu caràcter pioner a l'hora d'impulsar mesures legislatives a favor de la igualtat i en la segona convocatòria va ser guardonada la filòsofa Amelia Valcárcel, reconeguda com a una de les màximes defensores de la igualtat. Enguany el premi ha recaigut en un moviment ciutadà amb interès a nivell mundial.

Concentracions, projeccions de pel·lícules, xerrades i conferències completen la programació "Al voltant del 8 de Març" de l'Ajuntament d'Alaquàs. El divendres 7 de març a les 12 hores a la porta de l'Ajuntament tindrà lloc la tradicional concentració i lectura del manifest i per la vesprada a les 20 hores es projectarà la pel·lícula "Las Trece Rosas". El dimecres 12 de març a les 19 hores tindrà lloc la xerrada "Drets Universals i Dones indígenes" a càrrec d'Inma Román Millán, representant d'Ajuda a la Dona Indígena i el dijous 13 de març a les 17:30 hores es celebrarà la conferència "El nostre dia a dia i els drets humans" a càrrec de la psicòloga Patricia Olascoaga.